
מעשה מבן מלך ובן שפחה שנתחלפו | הרב שג"ר

שיעור 1

מבוא ופתיחה לסיפור

אחת הנקודות הבולטות בתורתו של ר' נחמן היא היותה תורה קיומית; תורותיו וסיפוריו מעורבים בצורה עמוקה בחייו שלו
. לדברים אלו משמעות עמוקה בקריאת הסיפורים עצמם. בסיפור שבו אנו עוסקים בן המלך ובן השפחה מייצגים צדדים שונים הן בר"נ עצמו, והן בעולמות העליונים.

מה עמד ברקע של הסיפור? על כך ניתן לקרוא בחיי מוהר"ן:

"וסיפר לו רבי נפתלי מה ששמע אז מענין מלחמת הצרפת שהיה באותן העתים. ואז באותה השיחה היינו מתפלאים ומתמיהים על גודל התנשאות שנתנשא כל כך פתאום, כי היה בתחילה עבד פשוט ונעשה קיסר. ודיברנו עמנו אז מענין זה. ענה ואמר, מי יודע איזה נשמה יש לו, כי יכול להיות שנתחלף, כי כן בהיכלי התמורות נתחלפין לפעמים הנשמות וכו'. ואחר כך התחיל לספר שכבר היה מעשה כזאת, שפעם אחת ילדה המלכה ובאותו העת וכו' וסיפר כל המעשה של הבן מלך שנחלף" 

בפיסקה הזו ניתן לראות את דרך הלימוד של ר"נ – התודעה של ר"נ נעה בין המציאות ובין המיסטיקה והדמיון, שלא כתפיסה הרציונלית שמגדירה היטב את הגבולות שבין מציאות ובין דמיון וסיפור. את החומרים מהם מרכיב ר"נ את התורה שלו הוא נוטל מהמציאות היומיומית, המחולנת.  עוד ניתן לראות כאן, כי ר"נ המתין להזדמנות המתאימה, ע"מ לספר על רקע המציאות הרלבנטית, את המעשייה של בן המלך ובן השפחה. 

בהמשך שם ניתן לראות את ההתייחסות הקפדנית של ר"נ לנוסח של סיפורי מעשיות כפי שהוא סיפר אותם:

"אחר כך היה אצלו איש אחד מחשובי אנשי שלומנו, וסיפר רבנו זכרונו לברכה עמו ואמר לו שבאלו המעשיות כשמשנין דבור אחד מכפי מה שאמרו בעצמו חסר הרבה מהמעשה. וסיפר לו הלא אלו השניים שנתערבו על עניין הנ"ל נדמה שלכאורה שזה דבר קטן ואין בזה קפידא כל כך אם הוא כדברי זה או כדברי זה. ובאמת תלוי בזה הרבה ויש בזה קפידא ודקדוק גדול"

ר"נ מדקדק בנוסח של סיפורי המעשיות. על אף החזות הקלילה שעשויה להשתוות להם, ישנה משמעות לפרטים שלהם, ואין לשנות בהם מהנוסח.

שבירת הכלים, השרירותיות

הסיפור מתחיל בתיאור המעשה של המיילדת:

"מעשה במלך אחד, שהיתה שפחה אחת בביתו, שהיתה משמשת את המלכה. (ומסתמא מבשלת אינה רשאה ליכנס אל המלך, אך היתה איזה שפחה משרתת קטנה במעלה). והגיע זמן לידתה של המלכה, וגם השפחה הנ"ל הגיע זמן לידתה באותו העת. והלכה המיילדת והחליפה הוולדות למען תראה מה יצמח מזה ואיך יפול דבר. והחליפה הוולדות, והניחה בן המלך אצל השפחה ובן השפחה אצל המלכה"

מדוע המיילדת מחליפה את בן המלך ובן השפחה?
נִדָרש לשאלה זו דרך מושג 'שבירת הכלים', המצוי בעולם הקבלה והפנימיות. מהי שבירת הכלים? התיאור של שבירת הכלים בקבלה הוא כתאונה שאירעה בזמן תהליך הבריאה – כְּלֵי הבריאה לא יכלו להכיל את האור האלוהי שאמור היה להיות מוכל בהם, וכתוצאה מכך נשברו. האורות שהיו בהם נסתלקו – חלקם עלו חזרה למעלה לשורשם האלוהי, וחלקם נפלו יחד עם שברי הכלים לעולם הקליפות, שהוא העולם של הרוע. מכאן מתחיל תהליך תיקון העולם, שמימושו מופקד בידי האדם. שבירת הכלים הוא המצב שבו העולם לא החזיק מעמד והאורות התערבבו עם הכלים. העולם איבד את החוקיות והסדר שלו, וכעת יש צורך לבנותם מחדש. 

באופן עמוק יותר, אנו מוצאים שני אופנים של תיאורים סביב הנושא של שבירת הכלים: 

התיאור המקובל הוא שזו הייתה תאונה מתוכננת; לא ניתן להעלות על הדעת מצב שבו הייתה לקב"ה 'תאונת עבודה', ולכן המקובלים, הרמח"ל והחסידים הבינו שזו תאונה מתוכננת שמטרתה היתה להביא לסיטואציה בה תיקון העולם יהיה מוטל על האדם. 

הבעייתיות בתיאור הזה היא שהוא 'מוציא את החשק' לפעול כמתקני עולם – שהרי למעשה השבר איננו אמיתי. ניתן לדמות את זה למקרה בו אבא שובר משהו בכוונה, כדי לראות איך הבן שלו מתקן אותו: אם הבן היה יודע שהוא לא באמת מתקן, שזה לא באמת חשוב לאבא שלו, התיקון היה מאבד את טעמו עבורו והופך תפל. אם אבא לא משחק עם ילדו במלוא 'הרצינות', אלא מוותר לו – הילד מאבד את העניין והתענוג מהמשחק עם אביו, משום שמתברר לו שהמשחק מכור מראש. התחושה כאן דומה – מטרת האדם היא לתקן את הבריאה, אולם תיקון זה הינו פיקטיבי והקב"ה לא באמת צריך את בני האדם עבור התיקון. 

כדי להתגבר על הבעיה הזו ישנם כאלו שהעתיקו את מטרת הבריאה מתיקון הבריאה ה'שבורה' עצמה, אל תיקון האדם.
 הרב קוק מבאר כי תפקידה של השבירה הוא הפיכת הנברא לבורא – האדם אינו יכול לברוא יש מאין, אך המציאות השבורה מזמנת לו את החופש 'לברוא' ע"י התיקון וכך הוא מקבל מרחב אינסופי של יצירה ובריאה.

אולם, היו מקובלים שתיארו את שבירת הכלים כ'תאונת עבודה' לא מתוכננת, כקטסטרופה. הנקודה המרכזית בקטסטרופה היא השרירותיות שבה. שרירותיות זו הינה אינהרנטית לשבירת הכלים, משום שאם שבירת הכלים היא אירוע מתוכנן אזי זהו משחק מכור מראש, ואם הוא אינו מתוכנן אזי הוא שרירותי. 
השאלה שהסיפור מעלה היא איך ניתן לברוא עולם שמצד אחד יש לו חוקים, ומצד שני החוקים שבו אינם כפויים וממסגרים, אינם כולאים אותו בממד סופי בו הוא מאבד את החופש? 

שבירת הכלים בסיפור – החלפת הילדים – מתוארת כאירוע שרירותי, כתאונה. למעשה, השרירותיות שאיננה כוונה היא התנאי האמיתי שמאפשר בנייה של עולם עם חוקיות וחופש. זהו חופש רדיקלי; איננו יודעים מראש מה יקרה. הגורם הקטסטרופלי והשרירותי הוא הנכונות של הקב"ה 'להמר' ולתת לאדם את החופש. זוהי האמונה של הקב"ה בנו, שבגינה מעניק הוא לנו חופש מלא. 

ר"נ רוצה לעמוד על העוקץ של יכולת האדם לבנות את העולם שלו – בהקשר שלנו: את הזהות העצמית שלו. בן המלך ובן השפחה מייצגים שני צדדים בר"נ עצמו, צדדים שניתן לקרוא להם במונחיו של אדמו"ר הזקן 'הנפש הבהמית' ו'הנפש האלוהית'; יתרה מכך, אלו הם תהליכים וקונפליקטים שמתרחשים בעולמות העליונים – מדובר על בן המלך אך גם על אביו, על הצדיק אך גם על אלוהיו.

המיילדת מחליפה את הילדים באופן שרירותי. הנקודה העמוקה של האירוע הזה הוא שלמיילדת אין תוכנית או דרך פעולה מסויימת. בסיטואציה שנוצרה לבן המלך ישנן כעת שתי אופציות – להדרדר למרה שחורה ועצבות בעקבות העוול העמוק שנעשה לו, או לכונן את הזהות שלו כבן מלך דווקא מתוך המציאות הזו (ואף להגיע למקום גבוה יותר). בסופו של חשבון ניתן לראות כי ה'הפי אנד' נמצא אצל ר"נ, אלא שבסיפור ישנה גם אפשרות אמיתית שבן המלך לא יצליח לכונן את זהותו. יש פה שילוב בין התפיסה המהותית – הוא במהותו בן מלך, ובין התפיסה חסרת המהות – הדרך פתוחה בפניו. היכולת שלו להיות בן מלך נעוצה בכך שהוא אכן הגיע לבסוף למעמד הזה – ההגעה למעמד של הבן מלך גם מכוננת אותו כבן מלך וגם מוכיחה שהוא אכן בן מלך. 
בעיית האמונה והסיטואציה החברתית

בסיפור זה משלב ר"נ ביקורת חברתית מאד חריפה עם תיאור חד של העולם האישי הקיומי של האדם הפרטי. 

המיילדת עשתה עוול כפול: היא גם החליפה את הילודים (בסוד), וגם גילתה את הסוד הזה:

"והמיילדת הנ"ל, מחמת שנשים דעתן קלות, הלכה וגילתה הסוד לאחד, איך שהחליפה הבנים, כנ"ל, וחברא חברא אית לה, עד שנתגלה הסוד מאחד לחברו, כדרך העולם, עד שהיו העולם מרננים בזה, איך שנחלף הבן מלך, אבל אין רשאים לדבר מזה שלא יתגלה למלך, כי בודאי אין רשאים שידע המלך מזה, כי מה יעשה המלך בזה? כי אין תקנה לזה, כי אי אפשר להאמין, אולי הוא שקר, ואיך אפשר לחזור ולהחליף? ועל כן בוודאי אסור להם לגלות זאת למלך, רק העם היו מרננים ביניהם על זה"

בכך שהמיילדת מספרת את הסוד היא מעמידה את בן המלך, ולמעשה את החברה כולה, בפני סיטואציה בלתי אפשרית: כולם 'מרננים' על ההחלפה. הרינון הוא סוגת דיבור מסויימת; באופן הזה של הדיבור האדם לא מתכוון אף פעם לעשות משהו בנוגע לדבר עליו הוא מדבר (בדומה לקיטור). כולם יודעים, אבל הם לא רשאים לומר את זה בריש גלי משום שאז המלך יעמוד בפני בעיה קשה:

"כי מה יעשה המלך בזה? כי אין תקנה לזה, כי אי אפשר להאמין, אולי הוא שקר, ואיך אפשר לחזור ולהחליף?"

לא ניתן להאמין משום שלא ניתן להוכיח – "אולי הוא שקר". מופיע פה היחס בין האמונה ובין היכולת להוכיח אותה, להגיע לראיָה אובייקטיבית. האדם המודרני אינו יכול להאמין כיון שתמיד ישארו חוסר הוודאות והספק, וכל זמן שנשארים צדדים כאלו כיצד יאמין? האמונה הסובייקטיבית לא יכולה לעבור למישור אובייקטיבי ולהיות מוכחת.

יתרה מכך: השאיפה היא שהאמונה תחרוג מהממד הסובייקטיבי אל האובייקטיבי, וזאת – ניתן לדמות – יכול להתרחש באמצעות ההוכחה. אולם הוכחה לאמונה איננה יכולה להביא לאמונה, משום שההוכחה הינה חיצונית וכופה עצמה על האדם (ניתן לדמות הוכחה של אמונה לאקדח שמכוון לרקתו של האדם ומכריח אותו להאמין...) האמונה צריכה להיות מהפך פנימי, 'אמנם אני מאמין', מהפך זה אינו יכול להיות חיצוני.

בהקשר הזה ניתן לומר כי סארטר היה אפיקורס אמיתי – לא משום שהוא לא האמין אלא משום שהוא לא האמין שניתן להאמין. חוסר היכולת להאמין לדידו הינו אונטולוגי, בגלל הפער הבלתי מגושר שבין פנים לחוץ, בין סובייקט לאובייקט. הסובייקט מעצם הגדרתו לא מסתפק באמירה שהוא מאמין אלא שואף לומר שאמונתו הינה נכונה מבחינה אובייקטיבית. אולם, המרחק בין ה'אני מאמין' ובין ה'ככה זה' הוא מרחק שאינו ניתן לגישור, משום שיש פה תנועה שסותרת את עצמה; הסובייקט הפנימי מחפש אישור אובייקטיבי חיצוני אולם ברגע שהוא יפעל בגלל האישור החיצוני, הוא יחדל להאמין מבחינה פנימית. על הקרע הזה – סובר סארטר – לא ניתן לגשר.

חוסר האמונה מוביל בסיפור לספק קשה: הספק משתק ולא מאפשר לשנות את המציאות. הספק בסיפור הינו מהותי ואינהרנטי לסיטואציה עצמה, ולכן עצם הדיבור על הדבר הזה ימוטט את הסדרים של החברה והממלכה של המלך.

איך הבן מלך יכול להפוך ולהיות בן מלך? איך ניתן להאמין? להגיע לזהות עצמית מלאה? את הבעיה של סארטר, שהיא הבעיה של האמונה, מציג כאן ר"נ.
"והמלך הנ"ל תפס את המלוכה בחזקה, וכשהיה שומע, שיש איזה אנשים, שמרננים ומדברים מהחלוף הנ"ל, היה מענישם ונוקם בם מאד, ומלך בתוקף ועוז"
הטענה של ר"נ בסיפור הזה ובמקומות נוספים היא שיש כשלים מובְנִים במציאות ובהקשר החברתי עצמם. הפער בין הפנים והחוץ משאיר תמיד את הספק הכרוני שמובנה במציאות ומונע את השינוי. הספק – שבסיפור שלנו הוא האיום על החברה, על החוקיות ועל המלך – גם מייצר את הסדר החברתי וגם חותר תחתיו; הספק שיצר הסוד של המיילדת מאיים על המלך ולכן גורם לו להשליט יותר ויותר את המלכות שלו, והאלימות הזו של המלך מגבירה את האיום עליו. כאן ניתן לראות את מעגל הקסמים של המשטרים הרודניים: הרודן מפעיל כח משום שהוא חש אִיום, והכוח הזה עצמו מגביר את האיום עליו. הספק שהחברה נמנעת מלדבר עליו הוא ספק שמאיים לפורר אותה; במציאות מתוקנת יותר למלך יש ביטחון בעצמו ובמלכותו והוא מולך ללא חשש מכך שהוא יאבד את מקומו.

העוול

בן המלך נקלע לקונפליקט שמביא אותו ליאוש והוא רוצה למעשה 'לאבד את דעתו':

"וחרה לו הדבר מאד לבן הנ"ל (אשר הוא באמת בן המלך) על אשר נתגרש ממדינתו בחינם, כי הסתכל בעצמו: למה ועל מה מגיע לי זאת להתגרש? אם אני בן המלך, בוודאי אינו מגיע לי זאת, ואם איני בן המלך, גם כן אינו מגיע לי זאת להיות בורח בחינם, כי מה חטאי? והורע לו מאד ומחמת זה לקח את עצמו אל השתיה והלך לבית הזונות, ורצה לבלות בזה את ימיו, להשתכר ולילך בשרירות לבו, מחמת שנתגרש בחינם"

בן המלך נקלע לרגשות קשים של עוול והוא מנסה להטביע את יגונו בשתיה. התחושה הקשה אותה הוא חווה היא תחושת העוול של היותו מגורש – שהיא הסיטואציה של אדם שאין לו מקום בעולם. תחושת העוול היא תחושה שפוגעת בתשתית של הקיום, תחושה קשה של עווית בעצם הממשות. 
היאוש של בן המלך הוא יאושם של רבים רבים מבני האדם. יאוש זה מבוסס על מחשבה של 'ממה נפשך' – העוול נשאר עוול מכל פרספקטיבה שהיא. מבחינת בן המלך, אם הוא בן מלך אזי מדוע משום שהוא טוב יותר (בן מלך), הוא לא מצליח למצוא את מקומו? ואם הוא אינו בן מלך –מדוע מכניסים אותו למצב הזה, שמגרשים אותו בגלל שהוא אולי בן מלך? 

תחושת העוול שלו הינה עמוקה כל כך עד שהיא דוחפת אותו אל השתיה, שהיא סוג נקמה בחברה ובעולם; חיים מתוך חוסר משמעות ושרירותיות. אדם יכול לסבול כאשר יש לסבל משמעות, הפשר ממתיק את הסבל; אולם כאשר אין לסבל משמעות הוא דוחף אותו אל המחשבות האובדניות והניהליסטיות המפילות אותו אל השתיה. 
 � סוכם ע"י אלחנן פיניאן.


� דוגמא נאותה לכך ניתן לראות בשיעור החמישי (בהקשר של המהפך שר"נ עבר בחייו).


 � חיי מוהר"ן, שיחות השייכים לספורי מעשיות סא.


� ייתכן שההעתקה הזו הינה התפתחות מתבקשת, משום שלא ניתן לומר שהמטרה היא שהעולם יתוקן כשלעצמו, וברור שהעניין נעוץ בכך שמטרת התיקון הזו מוטלת על האדם. ההבדל בין המקובלים לרב קוק הוא שבעוד שהראשונים דיברו על תיקון הבריאה האחרון עסק יותר בתיקון האדם עצמו. 


� דרך נוספת ומשלימה למהלך שהופך את הבריאה למשמעותית באמת, מפתח הרב קוק ברעיון של 'שלמות והשתלמות': הקב"ה הינו שלם, אך שלמותו חסרה דבר אחד - את הדינמיות של הזמני והסופי, את היכולת שלו להשתנות. לפיכך נצרך הוא כביכול להוויה החסרה והדינמית שעוברת תהליך של השתלמות. ההוספה המשמעותית במהלך הזה היא הקביעה שהנבראים באמת נצרכים אף מהפרספקטיבה האלוהית ויש להם משמעות רבה עבורה. 


ללא רעיון השלמות וההשתלמות, הבעיה המטרידה בדברי המקובלים נותרה בעינה: אמנם הנקודה שהדבר החשוב הוא תיקון האדם ולא העולם, התחדדה, אולם לא יצאנו מכלל המשל שבו הילד לא שמח לעזור לאבא כאשר אביו לא באמת צריך אותו.

